**Virtain musiikkiyhdistys ry.**  **Vapaa julkaistavaksi**

## 14.6.2018 klo 10.00

Dallapén iltamien yllätysniminä Virroilla Ida Elina ja Frigg-yhtye sekä Marjukka Tepponen ja Rebecca Roozeman

**KesäVirratSoi-musiikkijuhlan perjantai-ilta 13.7.2018 on yhtä tanssinhaluisten juhlaa. Dallapé-orkesteri esiintyy silloin Virtain Hiekkarannan tanssilavalla. Nyt settiin on lisätty vielä yllätysnimet Ida Elina ja Frigg-yhtye sekä Marjukka Tepponen ja Rebecca Roozeman. Väliajan jälkeen jatkuvat suomalaiset iltamat eli tarjolla on tunti tanssia.**

Konserttia tähdittää perinteikkään Dallapé-orkesterin ohella myös Ida Elina. Hän on tällä hetkellä kysytty nimi maamme ensimmäisenä pop-jazz-kantelistina. Ida Elina valmistui kesällä 2012 musiikin maisteriksi Sibelius-Akatemiasta ja villitsee nyt laulajana ja lauluntekijänä konserteissa omintakeisella tyylillään.

Frigg-yhtye tuo puolestaan estradille uuden näkemyksen pelimannimusiikista, joka nojautuu pohjoismaiseen pelimanniperinteeseen, mutta luo siitä oman jäljittelemättömän tyylinsä, jota kuvataan nordgrassiksi erotukseksi bluegrassista.

Lontoossa asuva sopraano Marjukka Tepponen on tänä kesänä monessa mukana. Hän esittää Savonlinnassa Faust-oopperan Margaretaa, mutta ehtii sieltä Virroille perjantain iltamien yllätysesiintyjäksi.

Neljäs iltamien yllättäjä on nuori viulisti Rebecca Roozeman, joka niitti toukokuussa mainetta voittamalla Brysselissä Leonid Kogan -viulukilpailun.

Yllätysnimet esiintyvät konsertin ensimmäisessä osassa, ja jättävät näyttämön tauon alkaessa. Sen jälkeen lavatanssin harrastajat valtaavat tanssilattian. Alkaa Dallapé-orkesterin osuus, joka taatusti tarjoaa yleisölle kaikki ne rakkaat ja tanssittavat kappaleet, joiden tahdissa Hiekkarannan tanssilavalla pyörähdeltiin jo 1950- ja 60-luvuilla. Dallapé on ollut olemassa ”aina”, tehnyt suuria kiertueita ja levyttänyt aikansa suosituinta musiikkia. Dallapén riveissä ovat esiintyneet suosituimmat laulajat ja musiikin tekijät.

Vuonna 2010 orkesterin johtoon ja laulajaksi tuli Sibelius-Akatemiassa laulua ja Oulunkylän Pop/Jazz-opistossa saksofonin soittoa opiskellut Juha Hostikka. Nykykokoonpanossa Dallapé-orkesterissa soittaa 11 muusikkoa.

**Yhteydenotot:**

Lisätiedot toiminnanjohtaja Auroora Kiiski, puh. 044 514 1203

Haastattelupyynnöt taiteellinen johtaja Hannu Kiiski, puh. 0400 235 642

[www.kesavirratsoi.fi](http://www.kesavirratsoi.fi/)

<https://www.facebook.com/kesavirrat.soi/?fref=ts>

<https://twitter.com/kesavirratsoi>

**KesäVirratSoi pähkinänkuoressa**

* Viidennen kerran Virroilla 12. - 15.7.2018 järjestettävä musiikkijuhla
* Taiteellinen johtaja sellotaiteilija Hannu Kiiski, toiminnanjohtaja Auroora Kiiski
* Kahdeksan konserttia ja juhlamessu Virtain kirkossa